b"\n_START_ARTICLE_\nL'abducci\xc3\xb3 de Rebeca\n_START_SECTION_\nTema\n_START_PARAGRAPH_\nEl tema del quadre est\xc3\xa0 pres de la novel\xc2\xb7la Ivanhoe, de Walter Scott, i est\xc3\xa0 ambientat a l'edat mitjana No \xc3\xa9s el primer cop que Delacroix s'inspira de la literatura; tamb\xc3\xa9 ho va fer, per exemple, amb La barca de Dante, El presoner de Chillon (Lord Byron) o La mort de Sardan\xc3\xa0pal (tamb\xc3\xa9 inspirat en lord Byron). Tampoc \xc3\xa9s el primer cop que s'inspira concretament en Walter Scott, ja al seu autoretrat de 1821, dit Autoretrat com a Ravenswood, es pinta com el personatge d'aquest nom que apareix a la seva novel\xc2\xb7la La n\xc3\xbavia de Lammermmoor, publicada dos anys abans. Al seu torn, la pintura de Delacroix La llibertat guiant el poble va inspirar Victor Hugo per a una obra liter\xc3\xa0ria, Els miserables._NEWLINE_El tema, a m\xc3\xa9s de literari, \xc3\xa9s de car\xc3\xa0cter dram\xc3\xa0tic, ja que a Delacroix li agraden les hist\xc3\xb2ries tr\xc3\xa0giques, on pot fer servir tota la seva expressivitat.\n_START_SECTION_\nDescripci\xc3\xb3\n_START_PARAGRAPH_\nEl quadre mostra, en primer pla, com un home a cavall ajudat per un altre a peu prenen una dona que sembla que ha perdut el sentit. A la dreta, m\xc3\xa9s enrere, uns soldats els segueixen. Alguns objectes a terra, aix\xc3\xad com l'actitud dels homes, fa pensar en una batalla. Al fons, una gran fortalesa est\xc3\xa0 en flames. Les figures estan en tensi\xc3\xb3 i moviment. Els colors s\xc3\xb3n vius, destaquen el vermell i el blau a les robes dels personatges.\n_START_SECTION_\nComposici\xc3\xb3\n_START_PARAGRAPH_\nL'estructura del quadre t\xc3\xa9 forma de \xc2\xabS\xc2\xbb per expressar l'agitaci\xc3\xb3 en forma de remol\xc3\xad d'aquest rapte brutal.\n_START_SECTION_\nEstil\n_START_PARAGRAPH_\nEls colors emprats s\xc3\xb3n b\xc3\xa0sicament els t\xc3\xadpics de Delacroix: pastels, negre, blanc i taques de colors primaris. D'aquests darrers en aquest quadre fa primar els de la gamma dels c\xc3\xa0lids: vermell, groc i, fins i tot, taronja. El blanc i els colors vius es dispersen en diversos objectes en el que representa que \xc3\xa9s una nit fosca. Aquest contrast vol expressar la intensitat dram\xc3\xa0tica del moment i la por de la noia."